<classify> Bunge limeelezwa kuwa takribani asilimia 20 ya Watanzania hawajui kusoma na kuandika.Naibu Waziri wa Viwanda, Biashara na Uwekezaji, Stella Manyanya amekiri kuwa ni kweli kuna kundi kubwa nchi lisilofahamu kusoma na kuandika.Kuna programu mbalimbali ambazo zimekuwa zikiendelea kupitia elimu ya watu wazima ambapo wanapewa baadhi ya mafunzo ya kujitegemea lakini vilevile nipende tu kusisitiza kwamba kila Mtanzania ambaye hajui kusoma na kuandika awe na kiu ya kuweza kujifunza kusoma na kuandika kwa sababu sasa elimu imekuwa karibu kila mahali hasa katika maeneo yetu tunayoishi, amesema Manyanya wakati anajibu swali kwa niaba ya Wizara ya Elimu, Sayansi na Teknolojia.Wakati wa kuuliza swali la nyongeza, Mbunge wa Viti Maalum,Taska Mbogo alisema, kuna wazee hawafahamu kusoma na kuandika, Serikali ina mpango gani wa kurudisha elimu ya watu wazima iliyokuwepo kuanzia mwaka 1973.Pia Mbunge huyo alisema, kwa kuwa kuna watoto wanaomaliza elimu ya msingi bila kufahamu kusoma wala kuandika Serikali ina mkakati gani kuhakikisha kila mtoto anayemaliza darasa la saba anajua kusoma na kuandika. Wakati anajibu swali la msingi la Mbunge huyo, Mhandisi Manyanya amesema, mfumo wa elimu nchi unajumuisha elimu ya awali miaka miwili, elimu ya msingi miaka saba, elimu ya sekondari miaka minne, alimu ya juu ya sekondari miaka miwili, na elimu ya juu miaka mitatu au zaidi.Kwa sasa mfumo wa elimu wa Tanzania unasimamiwa kwa sheria namba 25 ya mwaka 1978, Sura namba 353. Sheria hii inabainisha wazi kuwa elimu ya msingi ni kuanzia darasa la awali hadi darasa la saba amesema Manyanya.  <topic>: KITAIFA 